ঝকঝকে তকতকে সরকারি বাস। পেল্লাই জানলার কাচে আটকানো প্লাস্টিকের ফুল। সিএসটিসি’র এসি ২৪ রুটের (ডব্লিউ বি ০৫) ১৮৭০ নম্বর বাসে উঠলেই মিলবে মন ভাল করা আবহ। সৌজন্যে বাসের চালক সুজয়কুমার মিস্ত্রি।
আসি যাই মাইনে পাই— এই ধারণার বাইরে বেরিয়ে বাসের যত্ন নেন কসবার জগন্নাথ ঘোষ রোডের বাসিন্দা সুজয়। ডিউটি সময় শেষ হলেই ঝোলা নিয়ে বাড়ির পথে পা বাড়ান না তিনি। বরং আরও কয়েকঘণ্টা থেকে বাসটি পরিষ্কার-পরিচ্ছন্ন করেন। নিজের পয়সা খরচ করেই কেনেন ফুল। কেনেন নানারকম পোস্টার। গীতার সারাংশ, অর্থই অনর্থের মূল, মায়ের কদর—এমনই নানা পোস্টার রয়েছে ওই এসি ২৪ বাসে।

সজ্জিত: এসি ২৪ রুটের বাসে চালক সুজয়কুমার মিস্ত্রি। — নিজস্ব চিত্র

কেন এভাবে বাস সাজান?
সুজয়ের কথায়, ‘‘বাবা ঘর সাজাতে ভালবাসতেন। তাঁর কাছ থেকেই শিখেছি। এখন বাসটাই তো আমার জীবন। তাই বাসটা সুন্দর করে রাখার চেষ্টা করি।’’ তিনি আরও বলেন, ‘‘এখন মানুষের মধ্যে নীতিবোধ কমে গিয়েছে। কর্মক্ষেত্রে অশান্তিতে ভুগছে মানুষ। ছোটখাটো কারণেই ঝগড়ায় জড়িয়ে পড়ছেন অনেক। আমি চাই আমার বাসে উঠে যাতে মানুষ দু’দণ্ড শান্তি পায়। মানুষের নীতিবোধ ফিরে আসে।’’
আট বছর ধরে বাস চালাচ্ছেন। সরকারি বাস চালাচ্ছেন তিন বছর। বর্তমানে (ডব্লিউ বি ০৫) ১৮৭০ নম্বর বাসটি চালাচ্ছেন সুজয়। তাঁর যেদিন ছুটি থাকে সেদিন অন্য কেউ চালান। কিন্তু ছুটির পরদিন এসে বাস নোংরা দেখলেই মন খারাপ হয়ে যায় কসবার বাসিন্দা সুজয়ের।

এই বিষয়ে অন্যান্য খবর

সজোরে বাসের ধাক্কা খেয়ে ছিটকে গেলেন, তার পর যা করলেন, অবিশ্বাস্য! দেখুন ভিডিও


তাঁর এক সহকর্মীর কথায়, ‘‘সুজয় নিজের পয়সা খরচ করে বাস সাজান। রক্ষণাবেক্ষণের দায়িত্বও নিয়েছেন তিনি।’’
যাত্রীরা ওই বাসটির নাম দিয়েছেন ‘দুরন্ত’। গতি নয়। নামকরণ সামগ্রিক পরিবেশের কথা মাথায় রেখে। তাঁদের কাছে ওই বাসে ওঠা মানেই সুহানা সফরে সামিল হওয়া।